**Pelson vankilasurma** tapahtui Pelson vankilassa Vaalassa 23. helmikuuta 2004, kun kaksi vankia, 23-vuotias Toni Heikkilä ja 34-vuotias Mikko Moilanen, surmasivat pakoyrityksen yhteydessä vanginvartijan ja yrittivät surmata myös vankilassa työskennelleen siviiliopettajan vammauttaen tämän pysyvästi. Kyseessä on yksi Suomen rikoshistorian verisimmistä vankilapaoista.

Tapahtumien kulku
-----------------

Heikkilä ja Moilanen olivat ennen vankilasurmaa syyllistyneet useisiin rikoksiin, kuten törkeisiin ryöstöihin, törkeisiin pahoinpitelyihin ja huumausainerikoksiin. Heikkilä oli tuomittu lokakuussa 2002 ehdottomaan vankeuteen törkeästä ryöstöstä ja ryöstön yrityksestä. Moilanen oli teon aikaan viidettä kertaa vankilassa.

Kiljusta ja lääkkeistä päihtyneet Heikkilä ja Moilanen surmasivat ensin vanginvartijan kirvestä, moskavasaraa ja muita puutyöverstaasta löytämiään työkaluja käyttäen vankilan alueella sijainneessa henkilökunnan rivitalossa. Pian tämän jälkeen he yrittivät surmata kirveskurssin opettajan samoilla välineillä. Opettaja sai teon seurauksena elinikäiset ja erittäin vaikeat vammat. Teon jälkeen vangit veivät opettajalta auton, joka kuitenkin hyytyi lyhyen ajomatkan jälkeen. Vangit palasivat surmapaikalle etsimään matkapuhelimia ja samalla he jatkoivat molempien uhrien pahoinpitelyä. Vangit saivat pakoauton käynnistymään uudelleen, jolloin he pääsivät pakoon vankilasta. Poliisi löysi heidät saman päivän aikana Muhokselta, muutaman kymmenen kilometrin päässä vankilasta. Vartijan kuolinsyyksi todettiin 12-13 iskun aiheuttamat kallonmurtumat ja aivoruhjeet. Teossa käytettyä väkivaltaa on kuvailtu yllättäväksi, silmittömäksi ja pitkäkestoiseksi.

Heikkilä ja Moilanen tuomittiin toukokuussa 2005 Oulun käräjäoikeudessa elinkautiseen vankeuteen murhasta, murhan yrityksestä, virkamiehen väkivaltaisesta vastustamisesta, törkeästä ryöstöstä, vangin karkaamisesta, rattijuopumuksesta, törkeästä liikenneturvallisuuden vaarantamisesta ja kulkuneuvon kuljettamisesta oikeudetta. Elinkautisen vankeusrangaistuksen suorittaminen alkoi maaliskuussa 2006. Oikeuden mukaan teko oli murha, koska se oli tehty erityisen raa'alla ja julmalla tavalla, se kohdistui virkatehtäviään tehneeseen virkamieheen ja oli kokonaisuutena arvostellen törkeä. Heikkilä ja Moilanen valittivat tuomiostaan Rovaniemen hovioikeuteen, joka piti tuomion ennallaan maaliskuussa 2006.

Myöhemmin
---------

Heikkilä pääsi ehdonalaiseen vapauteen 19. elokuuta 2022 kärsittyään rangaistustaan 18 vuotta 6 kuukautta. Hän oli hakenut vapauttamista jo kerran aiemminkin, mutta Korkein oikeus oli hylännyt hänen aiemmat vaatimuksensa. Vapauttamista puolsivat muun muassa vakiintuneet perhesuhteet ja vankeusaikana suoritetut opinnot, kun taas vapauttamista vastaan puhuivat tuomioon johtaneen teon poikkeuksellinen törkeys sekä muun muassa vankeusaikaiset päihteisiin liittyvät rikkomukset sekä vangin liittyminen vankeusaikana järjestäytyneeseen rikollisryhmään. Puoli vuotta myöhemmin, 31. tammikuuta 2023, hänet vangittiin todennäköisin syin epäiltynä tapon yrityksestä. MTV Uutisten tietojen mukaan hän yritti puukottaa vaimoaan kaulaan, kun nainen oli palannut kotiin turvakodista. Heikkilä tuomittiin 17. toukokuuta 2023 Pirkanmaan käräjäoikeudessa muun muassa törkeästä pahoinpitelystä, kolmesta pahoinpitelystä ja ampuma-aserikoksesta kolmeksi vuodeksi ja kolmeksi kuukaudeksi vankeuteen.

Moilanen pääsee ehdonalaiseen vapauteen 17.4.2023 kärsittyään rangaistustaan noin 19 vuotta. Helsingin hovioikeus perusteli hänen vapauttamistaan muun muassa tämän asenteiden ja käyttäytymisen kehittymisellä. Häneltä oli aiemmin hylätty kaksi vapauttamishakemusta.

Lähteet
-------

1. 1 2  Vankikarkureilla raaka menneisyys *Ilta-Sanomat*.  25.2.2004. Viitattu 14.3.2023.
2. 1 2  Vankilasurmasta syytetyt mielentilatutkimukseen *Kaleva*.  2.10.2004. Viitattu 14.3.2023.
3. ↑  Pelso muistetaan verisestä vankilapaosta – kirja ja karja auttavat vankeja eteenpäin *Yle Teema*.  16.11.2018. Viitattu 14.3.2023.
4. ↑  Vanginvartija Osmo Mustonen todisti veristä vankilapakoa – tapahtumista alkoi piina, joka ei hellittänyt edes unissa *Yle Akuutti*.  16.11.2018. Viitattu 21.3.2020.
5. ↑  Haulikolla uhkaamisesta vankeutta *Kaleva*.  10.10.2002. Viitattu 14.3.2023.
6. 1 2  Toinenkin Pelson vanginvartijan murhannut mies pääsee vapauteen *Ilta-Sanomat*.  14.4.2022. Viitattu 14.3.2023.
7. 1 2  Pelson vankikarkureille elinkautiset murhasta *Helsingin Sanomat*.  25.5.2005. Viitattu 14.3.2023.
8. 1 2  Nämä 8 murhamiestä vapautuvat tänä vuonna – tällaisiin raakuuksiin he syyllistyivät *Ilta-Sanomat*.  2.1.2022. Viitattu 14.3.2023.
9. 1 2  Pelson vartijan murha oli erityisen raaka ja julma *Kaleva*.  25.5.2005. Viitattu 14.3.2023.
10. 1 2 3  Pelson vanginvartijan murhannut oululaismies hakee vapauteen jo toista kertaa – Korkein oikeus hylkäsi vapautuksen vuosi sitten *Ilta-Sanomat*.  24.11.2020. Viitattu 14.3.2023.
11. ↑  Hovioikeus ei muuttanut vankilamurhan tuomioita *Kaleva*.  17.3.2006. Viitattu 14.3.2023.
12. ↑  Elinkautisesta vapautunutta miestä epäillään nyt tapon yrityksestä – aiempi tuomio tuli Pelson vankilamurhasta *Yle Uutiset*.  3.2.2023. Viitattu 14.3.2023.
13. ↑  Elinkautisesta viime kesänä vapautunutta miestä epäillään vaimonsa tapon yrityksestä – murhasi aiemmin Pelson vankilan vartijan *MTV Uutiset*.  2.2.2023. Viitattu 14.3.2023.
14. ↑  Pelson vankilamurhaaja sai taas tuomion väkivallasta *Helsingin Sanomat*.  17.5.2023. Viitattu 5.7.2023.